CELEX: 32022R0025
Language: et
Date: 2021-09-22 00:00:00
Title: Komisjoni delegeeritud määrus (EL) 2022/25, 22. september 2021, millega täiendatakse Euroopa Parlamendi ja nõukogu määrust (EL) 2019/2033 seoses regulatiivsete tehniliste standarditega, millega täpsustatakse kõnealuse määruse artiklis 15 osutatud K-tegurite mõõtmise meetodeid (EMPs kohaldatav tekst)

11.1.2022   
               
               
                  ET
               
               
                  Euroopa Liidu Teataja
               
               
                  L 6/1
               
            
         KOMISJONI DELEGEERITUD MÄÄRUS (EL) 2022/25,
         22. september 2021,
         millega täiendatakse Euroopa Parlamendi ja nõukogu määrust (EL) 2019/2033 seoses regulatiivsete tehniliste standarditega, millega täpsustatakse kõnealuse määruse artiklis 15 osutatud K-tegurite mõõtmise meetodeid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 27. novembri 2019. aasta määrust (EL) 2019/2033, mis käsitleb investeerimisühingute suhtes kohaldatavaid usaldatavusnõudeid ning millega muudetakse määrusi (EL) nr 1093/2010, (EL) nr 575/2013, (EL) nr 600/2014 ja (EL) nr 806/2014, (1) eriti selle artikli 15 lõike 5 kolmandat lõiku,
         ning arvestades järgmist:
         
                     (1)
                  
                  
                     Mõned määruse (EL) 2019/2033 artikli 4 lõike 1 punkti 26 kohased K-tegurid ei vaja täiendavat täpsustamist, kuna kõnealuses määruses on üksikasjalikult kirjeldatud nende mõõtmise meetodeid. Nii on see Euroopa Parlamendi ja nõukogu määrusest (EL) nr 575/2013 (2) tuleneva „netopositsiooniriski“ K-teguri (K-NPR) puhul, samuti „kontsentratsioonisriski“ K-teguri (K-CON) ja „tehingu vastaspoole makseviivituse riski“ K-teguri (K-TCD) puhul, mille puhul kasutatakse kõnealuse määruse vastavate nõuete lihtsustatud kohaldamist. Teistel juhtudel, nagu „valitsetavad varad“ (AUM), „hoitav klientide raha“ (CMH), „käideldavad kliendi korraldused“ (COH), „hoitav ja hallatav vara“ (ASA) ja „päevane kauplemismaht“ (DTF), tuleks nende tegurite mõõtmise meetodeid siiski täiendavalt selgitada.
                  
               
                     (2)
                  
                  
                     Et asjakohaselt kajastada riske, peaks investeerimisühingu kogu tegevus olema hõlmatud K-teguritega. Võttes arvesse, et seotud vahendaja on füüsiline või juriidiline isik, kes tegutseb ainult teatava investeerimisühingu nimel ning selle investeerimisühingu täielikul ja tingimusteta vastutusel, tuleb tagada, et seotud vahendaja mis tahes tegevust võetakse arvesse investeerimisühingu AUM-, ASA-, CMH- ja COH-K-tegurites.
                  
               
                     (3)
                  
                  
                     Euroopa Parlamendi ja nõukogu direktiivi 2014/65/EL (3) I lisa A jao punktis 5 osutatud investeerimisteenus „investeerimisnõustamine“ erineb kõnealuse direktiivi I lisa B jao punktis 3 osutatud kõrvalteenusest „ettevõtjate nõustamine kapitali struktuuri, tööstusstrateegia ja muudes sellealastes küsimustes ning äriühingute ühinemise ja ostuga seotud nõustamine ja teenused“. Seda arvesse võttes ja määruse (EL) 2019/2033 artikli 4 lõike 1 punktis 21 esitatud „pideva investeerimisnõustamise“ määratluse alusel, kui eespool nimetatud kõrvalteenus ei ole hõlmatud, tuleb täpsustada, et kõik selle kõrvalteenusega seotud valitsetavad varad tuleks K-AUMi arvutamisel välja jätta.
                  
               
                     (4)
                  
                  
                     Selleks et tagada K-AUMi ja K-ASA arvutamisel AUMi ja ASA järjepidev mõõtmine, tuleks finantsinstrumente hinnata õiglases väärtuses kooskõlas kohaldatavate raamatupidamisstandarditega, et võimaluse korral oleks võimalik kajastada finantsinstrumentide turuväärtust.
                  
               
                     (5)
                  
                  
                     Kuna määruse (EL) 2019/2033 artikli 15 tabelis 1 esitatud CMH koefitsiendi kalibreerimisel on juba arvesse võetud klientidele tekitatavat riski, mis on seotud raha haldamisega, ei tohiks AUMi mõõtmisel arvesse võtta CMH mõõtmisel arvesse võetud summasid. Selleks et vältida kapitalinõuete arvutamisel topeltarvestust, ei tohiks ASA mõõtmisel arvesse võtta summasid, mida on CMH mõõtmisel juba arvesse võetud.
                  
               
                     (6)
                  
                  
                     Määruse (EL) 2019/2033 artikli 4 lõike 1 punktis 28 esitatud CMH määratluses ja põhjenduses 24 on selgitatud, milliseid summasid tuleb CMH mõõtmisel arvesse võtta. Seepärast piisab CMH mõõtmismeetodi ülejäänud tegevusaspektide täpsustamisest, et tagada CMH andmete usaldusväärsus, eelkõige vältides liigset tuginemist välisele aruandlusele ning keskendudes investeerimisühingusisesele raamatupidamisarvestusele ja andemetele, mida kasutatakse sisemiseks kooskõlastavaks võrdlemiseks.
                  
               
                     (7)
                  
                  
                     COHi puhul korralduste vastuvõtmise ja edastamise ning korralduste täitmise hulka arvatavate summade mõõtmise meetodid peaksid sisaldama erieeskirju juhuks, kui turuhinnad ei ole kergesti kättesaadavad, sest need ei ole korraldustes märgitud. Kajastada tuleb korralduste täitmise ning vastuvõtmise ja edastamise vahelisi erinevusi, sest hinnad ja aeg, millal korraldused tuleks COHi mõõtmisel kajastada, võivad sõltuvalt juhtumist erineda. Peale selle on korralduste vastuvõtmise ja edastamise puhul edastatud korraldused sel eesmärgil parem alusnäitaja kui vastuvõetud korraldused, kuna vastuvõetud korralduste edastamine võib ebaõnnestuda.
                  
               
                     (8)
                  
                  
                     Kuna direktiivi 2014/65/EL I lisa A jao punktis 1 osutatud investeerimisteenus „ühe või mitme finantsinstrumendiga seotud korralduse vastuvõtmine ja edastamine“ erineb punktides 8 ja 9 osutatud investeerimistegevustest „mitmepoolse või organiseeritud kauplemissüsteemi korraldamine“, tuleb selgitada, et investeerimisühingu korraldatavas mitmepoolses kauplemissüsteemis ja organiseeritud kauplemissüsteemis kokku toodud ostu- ja müügihuve ei võeta K-COHi kassatehingute või K-COHi tuletisinstrumentide puhul arvesse.
                  
               
                     (9)
                  
                  
                     Kuna määruse (EL) 2019/2033 kohased investeerimisühingute kapitalinõuded põhinevad K-teguritel, mis hõlmavad kõiki direktiivi 2014/65/EL I lisas loetletud teenuseid ja tegevusi, tuleb kehtestada eeskirjad kõnealuste meetodite kohandamiseks juhul, kus muidu võiks tekkida topeltarvestus. Nii on see eelkõige teatavate kõrvalteenuste puhul, mida saab osutada üksnes koos kõnealuse direktiivi I lisa A jaos loetletud teenuste ja tegevustega. Seepärast ei tohiks direktiivi 2014/65/EL I lisa B jao punktis 3 osutatud kõrvalteenusega (ettevõtjate nõustamine kapitali struktuuri, tööstusstrateegia ja muudes sellealastes küsimustes ning äriühingute ühinemise ja ostuga seotud nõustamine ja teenused), mis on seotud investoritevaheliste tehingute nõustamisega finantsnõustamise või börsivälise kapitali tehingute puhul, seotud korraldusi võtta arvesse AUMi ega COHi mõõtmisel, sest need K-tegurid juba kajastavad neid.
                  
               
                     (10)
                  
                  
                     Määruse (EL) 2019/2033 artikli 15 tabelis 1 on COHi mõõtmiseks ette nähtud kaks erinevat koefitsienti, millest üks on kassatehingute ja teine tuletisinstrumentide jaoks. Täiendavalt tuleks selgitada, kuidas jaotada tehinguid kahe instrumendiliigi vahel ja millist hindamismeetodit kummalgi juhul kasutada. Eelkõige tuleks K-tegurite mõõtmisel võtta tuletisinstrumente arvesse tingliku väärtuse alusel ja kassatehinguid turuväärtuse alusel, sest K-tegurite koefitsiendid on kalibreeritud sellel alusel.
                  
               
                     (11)
                  
                  
                     Tuletisinstrumendi tingliku väärtuse arvutamist tuleb täpsustada, sest määruses (EL) 2019/2033 ei ole sätestatud eeskirju selle arvutamiseks. Võttes arvesse, et määruse (EL) 2019/2033 artikli 29 lõikes 3 on sätestatud eeskirjad selle kohta, kuidas arvutada tuletisinstrumentide tinglikku väärtust TCD arvutamise eesmärgil, ning selleks, et tagada kooskõla TCD ja DTFi mõõtmisel, tuleks kõnealuseid tuletisinstrumendi tingliku väärtuse mõõtmise eeskirju kohaldada ka DTFi mõõtmisel.
                  
               
                     (12)
                  
                  
                     Käesolev määrus põhineb Euroopa Pangandusjärelevalve (EBA) poolt komisjonile esitatud regulatiivsete tehniliste standardite eelnõul.
                  
               
                     (13)
                  
                  
                     EBA on korraldanud käesoleva määruse aluseks oleva regulatiivsete tehniliste standardite eelnõu kohta avaliku arutelu, analüüsinud võimalikke seonduvaid kulusid ja tulusid ning küsinud nõu Euroopa Parlamendi ja nõukogu määruse (EL) nr 1093/2010 (4) artikli 37 kohaselt loodud pangandussektori sidusrühmade kogult, Samuti konsulteeris EBA enne käesoleva määruse aluseks oleva tehniliste standardite eelnõu esitamist Euroopa Väärtpaberiturujärelevalvega,
                  
               ON VASTU VÕTNUD KÄESOLEVA MÄÄRUSE:
         1. JAGU
         
            KLIENDILE TEKITATAVA RISKI K-TEGURITE MÕÕTMISE MEETODID
         
         
            Artikkel 1
            Kliendile tekitatava riski K-tegurite mõõtmise meetodid seotud vahendajate abil osutatavate investeerimisteenuste ja sooritatud -tegevuste puhul
            Klientidele tekitatava riski (RtC) K-tegurite mõõtmisel vastavalt määruse (EL) 2019/2033 artiklile 16 võtab investeerimisühing kõnealuse määruse artiklites 17, 18, 19 ja 20 vastavalt osutatud AUMi, CMH, ASA ja COHi puhul arvesse kõik summad, mis on seotud investeerimisühingu investeerimisteenuste ja -tegevusega, mida sooritavad tema nimel tegutsemiseks registreeritud seotud vahendajad.
         
         
            Artikkel 2
            AUMi mõõtmise meetodid pideva kaalutlusõigusevälise nõustamiskorralduse puhul
            
               1.   RtC K-tegurite mõõtmisel vastavalt määruse (EL) 2019/2033 artiklile 16 ei võta investeerimisühing kõnealuse määruse artiklis 17 osutatud AUMis arvesse varasid, mis on seotud direktiivi 2014/65/EL I lisa B jao punktis 3 osutatud kõrvalteenustega.
            
            
               2.   Kui investeerimisühing pakub teisele finantssektori üksusele, kes tegeleb kaalutlusõigusel põhineva portfellivalitsemisega, pidevat kaalutlusõigusevälist nõustamiskorraldust, võtab ta määruse (EL) 2019/2033 artiklis 17 osutatud AUMi puhul arvesse kõik varasummad, mis on seotud kõnealuse kaalutlusõigusevälise nõustamiskorraldusega.
            
         
         
            Artikkel 3
            AUMi mõõtmise meetodid kaalutlusõigusel põhineva portfellivalitsemise puhul
            Määruse (EL) 2019/2033 artikli 17 kohaldamisel mõõdetakse AUMi igakuist koguväärtust järgmiselt:
            
                        a)
                     
                     
                        arvutamisel võetakse arvesse kohaldatavate raamatupidamisstandardite alusel õiglases väärtuses arvutatud finantsinstrumentide väärtust;
                     
                  
                        b)
                     
                     
                        negatiivse õiglase väärtusega finantsinstrumente võetakse arvesse absoluutväärtuses;
                     
                  
                        c)
                     
                     
                        arvutamisel võetakse arvesse raha, välja arvatud summad, mida hõlmab CMH vastavalt käesoleva määruse artiklile 4.
                     
                  
         
            Artikkel 4
            CMH mõõtmise meetodid
            Määruse (EL) 2019/2033 artikli 18 kohaldamisel põhineb CMH mõõtmine järgmistel:
            
                        a)
                     
                     
                        saldod, mida investeerimisühing kasutab sisemiseks kooskõlastavaks võrdlemiseks;
                     
                  
                        b)
                     
                     
                        investeerimisühingu raamatupidamisarvestuses kajastatud väärtused.
                     
                  
         
            Artikkel 5
            ASA mõõtmise meetodid
            Määruse (EL) 2019/2033 artikli 19 kohaldamisel võetakse ASA päevase koguväärtuse mõõtmisel arvesse kõigi selliste hoitavate ja hallatavate kliendi finantsinstrumentide väärtust, mis on arvutatud õiglases väärtuses kooskõlas kohaldatavate raamatupidamisstandarditega. See ei hõlma käesoleva määruse artiklis 4 osutatud CMHd.
         
         
            Artikkel 6
            Korralduste täitmise mõõtmise meetodid COHi puhul
            
               1.   K-COHi arvutamisel vastavalt määruse (EL) 2019/2033 artiklile 20 võtab investeerimisühing arvesse kliendi korraldusi sel ajahetkel, mil ta saab kinnituse, et täitmine on toimunud ja hind on teada.
            
            
               2.   Kui investeerimisühing täidab kliendi nimel teiselt investeerimisühingult saadud korralduse, võtab korraldust täitev investeerimisühing COHi arvutamisel selle korralduse arvesse kliendi korralduste täitmisega seoses mõõdetavas korralduste kogusummas ja jätab selle korralduse välja vastuvõtmise ja edastamise eesmärgil mõõdetavast korralduste kogusummast.
            
         
         
            Artikkel 7
            Korralduste vastuvõtmise ja edastamise mõõtmise meetodid COHi puhul
            
               1.   Kui investeerimisühing saab ja edastab kliendi korralduse, võetakse kõnealune korraldus määruse (EL) 2019/2033 artikli 20 kohasel K-COHi arvutamisel arvesse ajahetkel, mil investeerimisühing edastab korralduse teisele investeerimisühingule või täitvale maaklerile.
            
            
               2.   Investeerimisühing ei võta saadud ja edastatud korraldusi arvesse COHi mõõtmisel, kui ta toob kokku kaks või enam investorit, et teha nende investorite vahel tehing, näiteks finantsnõustamise või börsivälise kapitali tehingute puhul.
            
            
               3.   Kui investeerimisühing võtab COHi mõõtmisel arvesse saadud ja edastatud korraldusi, kasutab ta korraldustes märgitud hinda. Kui korraldustes ei ole hinda märgitud, sealhulgas juhul, kui tegemist on määratud hinnaga korraldustega, kasutab investeerimisühing edastamise päeval kehtinud finantsinstrumendi turuhinda.
            
            
               4.   Investeerimisühingu poolt direktiivi 2014/65/EL artikli 4 lõike 1 punktides 22 ja 23 osutatud mitmepoolse või organiseeritud kauplemissüsteemi korraldamisel kokku toodud ostu- ja müügihuve ei võeta COHi mõõtmisel arvesse.
            
         
         
            Artikkel 8
            Kassatehingute mõõtmise meetodid COHi puhul
            
               1.   COHi mõõtmisel vastavalt määruse (EL) 2019/2033 artiklile 20 võtab investeerimisühing kassatehingutena arvesse kõiki tehinguid, mille puhul vastaspool kaupleb ühega järgmistest:
               
                           a)
                        
                        
                           vabalt võõrandatavad väärtpaberid;
                        
                     
                           b)
                        
                        
                           rahaturuinstrumendid;
                        
                     
                           c)
                        
                        
                           investeerimisfondi osakud;
                        
                     
                           d)
                        
                        
                           börsil kaubeldavad optsioonid.
                        
                     
            
               2.   Börsil kaubeldava optsiooni COHi mõõtmiseks kasutab investeerimisühing selle optsiooni täitmiseks kasutatud optsioonipreemiat.
            
         
         
            Artikkel 9
            Tuletisinstrumentide mõõtmise meetodid COHi puhul
            COHi mõõtmisel vastavalt määruse (EL) 2019/2033 artiklile 20 seoses tuletisinstrumentidega määratakse tuletislepingu tinglik väärtus kindlaks kõnealuse määruse artikli 29 lõike 3 kohaselt.
         
         2. JAGU
         
            INVESTEERIMISÜHINGULE TEKITATAVA RISKI K-TEGURITE MÕÕTMISE MEETODID
         
         
            Artikkel 10
            Kassatehingute mõõtmise meetodid DTFi puhul
            
               1.   DTFi mõõtmisel vastavalt määruse (EL) 2019/2033 artiklile 33 seoses kassatehingutega võtab investeerimisühing kassatehingutena arvesse kõiki tehinguid, mille puhul vastaspool kaupleb ühega järgmistest:
               
                           a)
                        
                        
                           vabalt võõrandatavad väärtpaberid;
                        
                     
                           b)
                        
                        
                           rahaturuinstrumendid;
                        
                     
                           c)
                        
                        
                           investeerimisfondi osakud;
                        
                     
                           d)
                        
                        
                           börsil kaubeldavad optsioonid.
                        
                     
            
               2.   Börsil kaubeldava optsiooni DTFi mõõtmiseks kasutab investeerimisühing selle optsiooni täitmiseks kasutatud optsioonipreemiat.
            
         
         
            Artikkel 11
            Tuletisinstrumentide mõõtmise meetodid DTFi puhul
            DTFi mõõtmisel vastavalt määruse (EL) 2019/2033 artiklile 33 seoses tuletisinstrumentidega määratakse tuletislepingu tinglik väärtus kindlaks kõnealuse määruse artikli 29 lõike 3 kohaselt.
         
         
            Artikkel 12
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 22. september 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 314, 5.12.2019, lk 1.
         
            (2)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ning määruse (EL) nr 648/2012 muutmise kohta (ELT L 176, 27.6.2013, lk 1).
         
            (3)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).
         
            (4)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).